Scandalul privind mutarea ambasadei României din Israel, de la Tel Aviv la Ierusalim, capătă proporţii care afectează în mod grav fermierii. Conform unor surse B1TV, Iordania ar urma să suspende importurile din România. Această ţară este cel mai mare importantor de ovine şi bovine în România.

Această decizie vine şi după ce regele Iordaniei Abdullah al II-lea şi-a anulat, luni, vizita pe care trebuia să o facă în România, ca urmare a anunţului făcut de premierul Viorica Dăncilă privind mutarea ambasadei.

Video will appear shortly. Please disable your ad blocker if you have one.

"Suntem profund afectaţi de faptul că noi eram tradiţionali pe piaţa iordaniană, cât şi arabă. Nu e vorba doar de ovine şi bovine, ci şi de produse cerealiere. Noi fiind o ţară cu potenţial agricol suntem mereu în căutare de consumatori. Şi consumatorii de bază îi cam pierdem. Noi avem o tradiţie de 50 de ani cu ţările arabe, suntem principali furnizatori de materie agroalimentară şi 2-3 fraze spuse ne pot afecta foarte tare ", a susţinut Taşcu Caraman, un fermier din Tulcea, pentru B1 TV.

Acesta a subliniat că nu are o confirmare oficială a suspendării acestor importuri, dar observă o îndepărtare a ţărilor arabe de produse româneşti odată cu răcirea relaţilor între state, ca urmare a scandalului privind ambasada.

”România avea un comerţ deosebit de înfloritor cu Iordania şi, în general, cu lumea arabă. Zilele trecute aveam o ofertă la miei, care aveau o greutate de 20 de kg în viu, de 13 lei. Azi trebuia să vină un reprezentant al unei firme din lumea arabă, dar nu mai răspunde la telefon. Din ce am vorbit cu ceilalți colegi, ofertele au scăzut dramatic, ceea ce ne îndreptățește să credem că declarația nefericită pe care a făcut-o doamna prim-ministru are repercusiuni directe asupra eforturilor pe care le facem noi, cei care lucrăm în agricultură”, a declarat, la rândul său, Tudor Dorobanțu, secretar general al Federaţiei Sindicatelor din Agricultură „Terra“.